**ŠEDUVOS GIMNAZIJOS BIBLIOTEKOS**

 **2017 m. veiklos aprašas**

**VARTOTOJŲ APTARNAVIMAS**

**BENDROJI DALIS**

 Šeduvos gimnazijos biblioteka- erdvė, kurioje mokiniai gali susiburti, skaityti, leisti laisvalaikį, bendrauti, sužinoti, mokytis, tobulėti, patirti, atrasti knygą. Biblioteka yra pagrindinis gimnazijos informacijos šaltinis. Savo veikla siekiu įgyvendinti gimnazijos misiją ir tikslus bei teikti kokybiškas paslaugas gimnazijos bendruomenei. Bibliotekininkas tampa partneriu, turinčiu bendrus interesus tikslus ir formuojančiu sėkmingą visų mokinių mokymosi patyrimą.

Knygos gali būti ir kompanionėmis ar patikimais draugais jas skaitantiems. Knygos išsklaido nuobodulį, jos niekada neišduoda, lieka kartu, nesvarbu, ar tu sėdi vienas, ar kažkur keliauji. Pastebėta, jog tie, kurie mėgsta skaityti, jaukiai jaučiasi būdami tarp knygų. Tokioje aplinkoje jie atsipalaiduoja, nesijaučia vieniši. Manoma, jog skaitymas padeda sumažinti nerimą ir lengvina depresiją, kuria dabar serga kaip niekad daug žmonių – tai – streso sukeltas reiškinys. Pasaulis taip skuba, jog žmonės nebespėja kartu su juo - skaitymas padeda atlaikyti tokį tempą – teigiamai veikia nervų sistemą. Knyga gali būti ir terapijos forma.

**VARTOTOJŲ APTARNAVIMAS**

* Gimnazijos bendruomenėje yra 719 nariai.
* **Vartotojų skaičius iš viso- 664**
* Perregistruoti vartotojai- 574
* Naujai registruoti vartotojai-90

 **VARTOTOJŲ SUDĖTIS**

* Moksleivių iš viso- 583
* 1-4 kl.- 163
* 5-II kl.- 254
* III-IV kl.- 98
* Spec. poreikių mokiniai- 68
* Kiti vartotojai ( Studentai, mokytojai, techninis personalas) -136

**Apsilankymų (lankytojų) skaičius iš viso-11115**

* Mokinių lankomumas-10081
* Studentų, mokytojų, kitų bendruomenės narių lankomumas-1034
* Vartotojų darbo vietų skaičius-24
* Vartotojams skirtų kompiuterizuotų darbo vietų skaičius-5
* Vartotojams skirtų tinklinių darbo vietų skaičius- 5
* Vartotojams skirtų kompiuterizuotų darbo vietų skaičius, prijungtų prie interneto-5
* Kompiuterizuotų darbo vietų skaičius bibliotekos darbuotojams-1

 **IŠDUOTIS**

* Iš viso išduota dokumentų-6424
* Išduota dokumentų į namus- 2991
* Išduota dokumentų vietoje (bibliotekoje)- 3433
* Išduota grožinės literatūros- 2736
* Išduota šakinės literatūros- 3688
* Skaitomumas- 9,7
* Išduota mokiniams- 4107
* Mokinių skaitomumas- 7
* Išduota studentams, mokytojams, auklėtojams, kitiems bendruomenės nariams-2317

 **RENGINIAI**

Renginių skaičius iš viso: 42

* Vaizdinių- 29
* Žodinių- 9
* Kompleksinių-4

Bibliotekoje tradiciškai rengiamos įvairios literatūrinės parodos lietuvių ir užsienio rašytojams, įvairios akcijos, integruotos pamokos. **Bibliotekoje vyko akcijos ,,Knygų kalėdos „ ir ,,Atvirukai kartais gali virsti knygomis“.** Šių akcijų metu bibliotekos fondai buvo papildyti naujomis knygomis.

Siekiant populiarinti skaitymą, jau ne pirmi metai gimnazijos bibliotekoje vyko šv. Valentino dienos šventė **„Knygų, kaip ir meilės, niekada nebus per daug“,** jaunimo vadinama tiesiog meilės diena. Vasario 14-osios rytą atėję į mokyklą mokiniai galėjo pasidžiaugti vestibiulyje širdelėmis papuoštu taku, vedančiu į biblioteką, skambančia muzika, kuri grojo per visas pertraukas, atsigerti gardžios rytmetinės arbatos. Bibliotekoje vyko ,,aklas pasimatymas“ su knyga - buvo galima išsirinkti knygą, nežinant jos pavadinimo. Skaitykloje veikė knygų apie meilę paroda, etikos mokytojos Ritos Šlivinskaitės ir I-IV klasių mokinių meninių interpretacijų pagal laišką Korintiečiams „Himnas meilei“ paroda, kūrybinės dirbtuvės. Edukacinio užsiėmimo metu meninio ugdymo pedagogė Dovilė Šerpetauskienė mokė vaikus, kaip reikia dekoruoti širdeles. Mokiniai linksmai ir juokaudami puošė širdeles.

Vasario 16-oji – Valstybės atkūrimo diena – nacionalinė Lietuvos šventė, skirta 1918- aisiais Lietuvos Tarybos signatarų pasirašytam Lietuvos nepriklausomybės aktui paminėti. Šis dokumentas vienijo žmones kovoje už laisvą ir nepriklausomą Lietuvą. Į tautine atributika papuoštą fojė visus sukvietė bibliotekininkė Vita Kasarauskienė ir muziejaus darbuotoja Inga Kielienė. Susirinkusiems sveikinimo žodį tarė aštuntokai Goda ir Karolis, istorijos mokytoja Inga Dryžaitė. Šiemet šią mūsų tėvynei svarbią datą buvo nuspręsta paminėti originaliu būdu. Šeduvos gimnazijos bendruomenė prisijungė prie jau tradicija tapusios šalies vadovės inicijuotos akcijos **„Vasario 16-ąją švęsk išradingai“.** Mokiniai, tėveliai, mokytojai aktyviai palaikė šią iniciatyvą. Visi kartu piešėme, aplikavome, klijavome Lietuvos valstybės simbolį – siekėme ilgiausios tautinės vėliavos rekordo Šeduvos gimnazijoje. Su šia iniciatyva dalyvavome respublikiniame projekte **„Šimtmečio dovanos“.** Buvome pakviesti į Lietuvos Respublikos vyriausybę ir apdovanoti Lietuvos vėliava ir atminimo ženkleliais skirtais Lietuvos šimtmečiui paminėti.

Šių metų kovo 15 dieną penktos klasės mokiniai susirinko į gimnazijos biblioteką, kur vyko edukacinė pamoka, skirta lietuviškos spaudos draudimo laikotarpiui bei Knygnešio dienai paminėti. Pamoką bibliotekoje pradėjo istorijos mokytoja Inga Dryžaitė. Ji supažindino 5 klasės mokinius su nedidele mūsų tautos istorijos atkarpėle – spaudos draudimu, knygnešių, slaptųjų mokyklų veikla bei tautos kova už gimtąjį žodį ir raštą. **Šios kovos simboliu tapo knygnešiai.** Jie Lietuvos istorijoje atliko ypatingą vaidmenį, nes lietuvių kalbos draudimo metais platino lietuviškas knygas. Knygnešystė – autentiškas mūsų tėvynės reiškinys, kuris vyko tik pas mus, Lietuvoje, ir kurio daugiau niekur pasaulyje neaptinkame. Jis padėjo mums išlaikyti kalbą, raštą, galiausia, atgauti ir valstybingumą. Bibliotekininkė Vita Kasarauskienė pristatė bibliotekoje parengtą parodą, skirtą Knygnešio dienai paminėti. Mokiniai susidomėję klausėsi pasakojimo apie ypatingą knygnešį – knygnešių karalių  Jurgį Bielinį. O kovo 16 – osios diena pasirinkta įamžinti Knygnešio dieną todėl, kad tądien gimė šis legendinis knygnešys. Paskatinau mokinius skaityti lietuviškas knygas, domėtis savo krašto istorija, puoselėti lietuvių kalbą, papročius ir tradicijas.

 **Balandžio 2-oji -Tarptautinė vaikų knygos diena.** Šeduvos gimnazijos bibliotekoje tai jau tradicija tapusi šventė. Šios šventės pagrindinis tikslas – įkvėpti meilę knygai, daugiau dėmesio atkreipti į vaikų literatūrą. Šiai šventei labai atsakingai ruošėsi 6b klasės mokiniai, vadovaujami mokytojos Aušros Mickutės. Vaikai kartu su mokytoja ir bibliotekininke sukūrė net dešimt įvairių Hanso Christiano Anderseno pasakų inscenizacijų. Visos jos buvo parodytos žiūrovams. Jie ne tik stebėjo inscenizacijas, kartu turėjo atlikti užduotį- pasakyti, kokia pasaka buvo suvaidinta. Susirinkusieji į šventę buvo džiugiai nusiteikę, nes jiems labai patiko ne tik žiūrėti pasirodymus, bet ir spėlioti. Renginio metu buvo apdovanoti aktyviausi skaitymo skatinimo projekto **„Su knyga į žinių šalį“** dalyviai. Visi laimėtojai buvo apdovanoti padėkos raštais ir naujomis knygomis.

 **Gegužės mėnesį bibliotekoje vyko jau tradiciniu tapęs pirmokų eilėraščių skaitymo konkursas.** Pirmokams ne tik patinka klausytis mokytojų skaitomų eilėraščių, bet patiems smagu deklamuoti eilėraštukus per pamokas, per įvairias mokyklines šventes. Dar smagiau  buvo išbandyti savo kūrybinius sugebėjimus eilėraščių skaitymo konkurse **,,Žodis kaip žiedas“.** Renginys buvo skirtas lietuvių kalbos kultūros metams paminėti.

 Rugsėjo 29-osios vakarą 7b klasės mokiniai kartu su auklėtoja Aušra Mickute rinkosi į renginį **,,Naktinės dūzgės“** gimnazijos bibliotekoje. Papuoštose bibliotekos erdvėse mokinių jau laukė bibliotekininkė Vita Kasarauskienė. Renginio dalyvių laukė nemažai iššūkių. Jiems reikėjo sukurti literatūrinį komandos prisistatymą, suvaidinti bibliotekininkės parinktas pasakas. Taip pat mokiniams teko skaityti pasakas pagal iš anksto parinktas emocijas, pvz. DŽIAUGSMAS, LIŪDESYS, PALAIMA, PYKTIS, RAMYBĖ ir kt. Pasistiprinę naktipiečiais mokiniai kibo į dar vieną užduotį. Jiems teko sudėlioti mažai žinomos pasakos tekstą iš atskirų teksto dalių. Tai buvo viena sunkiausiai įveikiamų užduočių. Vėliau mokiniai žaidė žaidimą ,,Atrask ir sudėliok dainos žodžius“, emocijas liejo sportinėse varžybose. Nors ir pavargę po nemiegotos nakties, bet kupini gerų emocijų ryte mokiniai keliavo į namus. Bendravimas neformalioje aplinkoje visada praturtina emociškai, leidžia geriau pažinti vieni kitus.

**Rugsėjo 23 d. minėjome Lietuvos žydų genocido atminimo dieną**. Istorijos mokytoja Inga Dryžaitė papasakojo skaudžią Lietuvos žydų istoriją Antrojo pasaulinio karo metais, bibliotekininkė Vita Kasarauskienė pristatė parodą „Genocidas Lietuvoje“.

**eTwinning - tai bendruomenė Europos mokykloms.** Švietimo darbuotojams dirbantiems mokykloje vienoje iš Europos šalių, suteikiama platformą, kurioje jie gali bendrauti, bendradarbiauti, kurti projektus, dalintis ir, trumpai tariant, jaustis bei būti įdomiausios besimokančios Europos bendruomenės dalimi.Šiemet biblioteka dalyvauja net keliuose projektuose. **Tai respublikiniame „Eksperimentuok su biblioteka“ ir tarptautiniuose „ Love your library“ , „On ce upon a time...“.**

**Šių metų rugpjūčio 23–25 d. Vilniuje vyko renginys „Inkliuzinis ugdymas – mokykla visiems“, į kurį susirinko beveik šimtas mokytojų ir kitų švietimo darbuotojų iš visos Lietuvos, kurie dalyvavo švietimo mainų paramos „eTwinning“ programoje ir vykdė įvairius projektus. Jiems, kaip ir Šeduvos gimnazijos atstovams, buvo įteikti Nacionaliniai kokybės ženkleliai. Bibliotekininkei Vitai Kasarauskienei – už nacionalinį projektą „Mano raidelės“.**

**Renginio tikslas buvo ne tik apdovanoti patyrusius „eTwinning“ projektų vykdytojus, įgyvendinusius projektus 2016–2017 mokslo metais, bet ir skatinti juos dalintis savo patirtimi ir kurti projektus inkliuzijos tema. Seminaro metu turėjome galimybę užmegzti kontaktus būsimam bendradarbiavimui, išgirdome Nacionaliniais kokybės ženkleliais apdovanotų projektų vykdytojų gerąją patirtį, praktiškai išbandėme mobiliesiems įrenginiams skirtas edukacines programėles, komandoje mokėmės planuoti projekto veiklas, jų įgyvendinimo procesą.**

**Sugrįžome įgiję naujos patirties, kaip stiprinti kultūrų supratimą, ypač tarp moksleivių iš nepalankios socialinės bei ekonominės aplinkos, kaip spręsti problemas, susijusias su jų mokymusi, kaip įtraukti juos į įvairias veiklas. Stengsimės tą patirtį sėkmingai įgyvendinti praktinėje veikloje.**

Šeduvos gimnazijos 2b klasės mokiniai ir gimnazijos biblioteka šiais mokslo metais dalyvauja tarptautiniame „eTwinning“ projekte **„Once upon a time...“.** Šio projekto tikslas skatinti vaikus skaityti knygas, susipažinti su bendraamžiais iš kitų šalių, jų kultūra...

Norint praplėsti projekto veiklą buvo sumanyta spalio 4d.- lapkričio 6 d. internetinėje erdvėje organizuoti tarptautinį fotografijų konkursą **„Skaitykime kartu“.** Foto konkurso tikslas buvo skatinti vaikų kūrybiškumą, domėjimąsi knyga, glaudų mokytojų, mokinių ir jų šeimų bendradarbiavimą, gilinti užsienio kalbų ir IKT žinias bei gebėjimus.

Nuotraukas konkursui pateikė dalyviai iš Albanijos, Ukrainos, Lenkijos, Turkijos, Latvijos, Tuniso, Italijos, Portugalijos, Rumunijos, Vokietijos, Bulgarijos ir Lietuvos. Iš viso buvo gautos 68 foto nuotraukos. Susumavus rezultatus paaiškėjo, kad I vietą laimėjo atstovė iš Lenkijos, II vietą pasidalijo Ukrainos, Lietuvos ir Turkijos atstovai, III vietų laureatais tapo dalyviai iš Albanijos, Lenkijos ir Lietuvos. 10 nuotraukų buvo įvertintos įvairiomis nominacijomis. Visi dalyviai gavo organizatorių padėkos raštus, o nugalėtojai buvo apdovanoti diplomais ir atminimo dovanėlėmis. Ypač džiugu, kad šiame tarptautiniame konkurse III vietą užėmė 4b klasės mokinys Arnas Jareckas.

Taip patŠeduvos gimnazijos 2-okai ir Balsvų pamatskola ( Latvija) 4-okai, eTwinning projekto „Once upon a time...“ dalyviai, virtualiai susitikę pristatė pasirinktas pasakas. **Vaizdo konferencija vyko Šeduvos gimnazijos bibliotekoje .** Šio projekto metu mokiniai vaidins vieni kitų liaudies pasakas: lietuvišką „Katinėlis ir gaidelis“ ir latvišką „ Senio pirštinė“.

**Lapkričio 23 d.Šeduvos gimnazijose įvyko jaukus ir šiltas susitikimas su žymiu gamtininku, rašytoju, fotografu, keliautoju Selemonu Paltanavičiumi.** Gausybę knygų išleidęs autorius labai jautriai pasakojo mokiniams apie gyvąją gamtą. Selemonas Paltanavičius yra labiausiai gamtą mylintis rašytojas. Jo knygų knygelių- grožinių, publicistinių, pažintinių, skirtų vaikams, – iš viso per penkiasdešimt. Mokiniai galėjo susipažinti su autoriaus išleistomis knygelėmis, užduoti klausimus ir netgi gauti autografą. Neperdėčiau teigdama, jog skaitytojams susitikimas su rašytoju buvo tikra šventė. Vaikai susidomėję klausėsi pasakojimo apie tai, kaip gimsta kūrinio idėja, kaip ji plėtojama ir palaipsniui tampa knyga. Rašytojas žemesniųjų klasių mokiniams skaitė ištraukas iš laiškų knygos „Labas, kaip gyveni?“. Selemonas Paltanavičius puikus pasakotojas, tad netrūko nei jo rimtų atsiminimų, nei pastebėjimų su humoru.

Šiais metais Šeduvos gimnazijos biblioteka pakvietė į **kūrybines dirbtuves**. Pabandėme seną ir sudėvėtą knygą prikelti naujam gyvenimui. Projekte **„Kitas knygos gyvenimas“** dalyvavo 7b klasės merginos. Galvojome kaip netradiciškai ir šiuolaikiškai sukurti savą kalėdinę eglutę. Ačiū, 7b klasės mokinėms Linai Baslerytei, Evai Bintautaitei, Indrei Martynai Pilipaitytei, Ivetai Pranculytei, Dovilei Švaistytei, Gabijai Švaistytei už prasmingai ir smagiai praleistą laiką. Eglę merginoms gaminti padėjo Agnė ir bibliotekininkė Vita. Smagu įprasminti Kalėdas savo rankų darbu! Eglutė buvo eksponuojama gimnazijos bibliotekoje.

Šeduvos gimnazijos bibliotekoje veikė kalėdinių žaisliukų paroda **„Seni žaisliukai kalba“.**Parodą organizavo mokytoja Aušra Mickutė ir bibliotekininkė Vita Kasarauskienė. Dalyvavo gimnazijos bendruomenė.

 **Šeduvos gimnazijos biblioteka tęsia savo bendradarbiavimą su specialiųjų klasių mokiniais. 6-os specialiosios klasės mokiniai kartu su mokytoja Sandra Skromaniene dalyvauja projekte ,,Mažais žingsneliais į pasakų šalį“.** Bibliotekoje organizuojamos įvairios edukacinės valandėlės, garsiniai pasakų skaitymai, pasakų inscenizacijos .

|  |
| --- |
|  |

Biblioteką puošė mokinių, vadovaujamų mokytojos Jolantos Akučkienės **laumžirgių paroda**, auklėtojos Violetos Šarauskienės specialiųjų klasių mokinių darbų paroda.

**Šeduvos gimnazijos bibliotekoje veikė paroda skirta pagerbti Pasaulio specialiosios olimpiados žiemos žaidynių medalininkus.** Kasparas Vaičiulis, Paulius Butautas, Daiva Savelevaitė ir jų treneris Arūnas Bagdonas maloniai sutiko pasidalinti savo pergalėmis ir pasiekimais.

Dalyvavau respublikinio teatrų festivalio **,,Saulės zuikutis-2017“** organizavime, poezijos skaitymo konkurso **„Tau, Mamyte“** vertinimo komisijoje, paraiškos **„Gedimino pilies bokšto vėliavai gauti“** parengimo grupėje, labdaros-paramos koncerto **„Uždekim žiburius širdžių“** organizavime.

Bibliotekoje nuolat vyksta integruotos įvairių dalykų ( lietuvių, geografijos, istorijos) pamokos, informacinės pamokėlės, galima naudotis multimedia, televizoriumi, enciklopedijomis. Bibliotekos skaitykloje mokiniai ruošia pamokas, dirba prie kompiuterių,( jų bibliotekoje yra 5), skaito spaudą. Biblioteka komplektuoja, tvarko, saugo ir skaitytojams pateikia Lietuvoje ir užsienyje leidžiamus spaudinius, teikdama pirmenybę programinei, metodinei, pedagoginei ir informacinei literatūrai, prenumeruoja spaudą. Buvo pakeista susidėvėjusi programinė literatūra į naujai leistus leidinius, užsakyta trūkstama literatūra. Biblioteka informuoja skaitytojus apie gautas knygas ir teikia jiems reikalingą bibliografinę informaciją, ugdo moksleivių informacinę kultūrą, rengia spaudinių, mokinių kūrybinių darbų parodas, bibliografines apžvalgas, parenka literatūrą gimnazijos renginių organizatoriams. Biblioteka yra prieinama visiems vartotojams. Bibliotekoje kaupiami elektroniniai dokumentai, kuriais naudojasi mokytojai, ruošdamiesi pamokoms ir jas vesdami.

 **Bibliotekoje jau eilę metų kaupiama kraštotyra apie Šeduvos gimnaziją,**

**,, Šeduvos gimnazija spaudos puslapiuose“.**

Vadovėliai užsakomi pagal poreikį, mokytojui pateikus prašymą ir administracijai nusprendus apie vadovėlio reikalingumą. Mokytojai turi galimybę rinktis iš kurio vadovėlio dirbti. Seni sudėvėti vadovėliai yra keičiami atnaujintais, trūkstami vadovėlai –užsakomi papildomai, arba skolinamės iš kitų rajono gimnazijų.

Gimnazinių klasių mokiniams vadovėlius išduodu kiekvienam asmeniškai. Pagerėjo vadovėlių surinkimas, sutaupiau gimnazinių klasių mokytojų darbo laiką.

**INFORMACINĖ, KRAŠTOTYROS, ETNOKULTŪROS VEIKLA**

**MOBIO diegimas.** Nuo 2011m. balandžio mėn. gimnazijos bibliotekoje pradėjome diegti mokyklų bibliotekų elektroninį katalogą MOBIS. Į elektroninį katalogą perkelta virš 10000 egz.

**KATALOGŲ IR KARTOTEKŲ SISTEMA**

* Bibliotekoje yra abėcėlinis katalogas ir kraštotyrinė kartoteka ,,Šeduvos gimnazija spaudos puslapiuose“.
* Fondas yra suvestas į elektroninį katalogą.

 **BIBLIOGRAFINIS INFORMACINIS VARTOTOJŲ APTARNAVIMAS**

* Atsakyta bibliografinių užklausų- 460

 **INTERNETAS**

* Interneto skaityklos darbo vietų skaičius 5

**DUOMENYS APIE BIBLIOTEKOS ELEKTRONINES PASLAUGAS**

* Seansų trukmė- 912 valandos
* Kompiuterių skaičius bibliotekoje- 6

**FONDAI**

* Fonde yra fizinių vienetų- 10455
* Pavadinimų- 6139
* Fonde yra grožinės literatūros fiz. vnt.-5466
* Fonde yra šakinės literatūros fiz. vnt.- 4989
* Vienam skaitytojui tenka fiz. vnt.- 15,7vnt.
* Per metus biblioteka gavo dokumentų iš viso: 184 vnt.. Knygos pirktos už mokinio krepšelio lėšas, Radviliškio Švietimo skyriaus, dovanotos skaitytojų ir rėmėjų.
* Knygų įsigyta už sumą- 959,97€
* Nurašyta spaudinių- 1640vnt.
* Pavadinimų- 170

 Fondo apsauga – Knygų vagysčių neužfiksavau. Skolininkų turiu nedaug. Su klasių vadovų ir mokytojų pagalba visos knygas yra susigrąžinamos arba yra pakeičiamos kitomis.

**VADOVĖLIAI**

Fonde vadovėlių yra- 16804vnt.

Gauta vadovėlių- 530vnt.

Nurašyta- 1054vnt.

Vadovėlių įsigijimui mokinio krepšelio lėšų išleista – 5092,25€

Gimnazinių klasių mokiniams vadovėlius išduodu kiekvienam asmeniškai. Pagerėjo vadovėlių surinkimas, sutaupiau gimnazinių klasių mokytojų darbo laiką.

 **KVALIFIKACIJOS KĖLIMAS**

* Keliu kvalifikaciją, domiuosi naujovėmis ir taikau jas savo darbe, dalyvauju įvairiuose kvalifikacijos kėlimo seminaruose.
* Dalyvauju eTwinnings projektuose.
* Bendradarbiauju su rajono bei respublikos mokyklų bibliotekomis, dalinuosi patirtimi su kitų rajonų kolegėmis.

**MATERIALINĖ BAZĖ**

Yra skaitykla, abonementas, vadovėlių saugykla;

* 6 kompiuteriai su interneto prieiga;
* Multimedia;
* 1 televizorius;
* Magnetofonas;
* Diegiama kompiuterizuota bibliotekinė programa MOBIS;
* Informaciniai stendai;
* Rekomenduojamos perskaityti literatūros sąrašai;
* Parodos, skirtos valstybinėms ir kalendorinėms šventėms, rašytojų ir žymių žmonių jubiliejams paminėti, teminės ir gimnazistų kūrybinių darbų parodos;

**IŠVADOS**

* Šeduvos gimnazijos bibliotekoje buvo teikiamos individualios konsultacijos ieškant ir sisteminant informaciją, organizuojant integruotas pamokas, olimpiadas, rengiant projektus, seminarus, debatus, rengiant namų užduotis bei įvaldant IT. Ugdomi mokinių socialiniai, asmeniniai, komunikaciniai gebėjimai, keliama informacinė kultūra;
* Sudarytos tinkamos sąlygas skaitytojams savarankiškai mokytis, mokyti, tobulėti, integruotis į pasaulio visuomenę, tapti šiuolaikiniu informacijos vartotoju ir kūrėju;
* Bendradarbiavau su administracija ir dalykų mokytojais rengiant integruotas pamokas, projektus, olimpiadas, seminarus bei kitus renginius.
* Užtikrinau prieigą prie įvairių gimnazijos, šalies ir pasaulio informacijos šaltinių, kūriau saugią, patrauklią, informatyvią mokymo ir mokymosi erdvę.
* Savo veikla siekiau įgyvendinti gimnazijos misiją ir tikslus bei teikti kokybiškas paslaugas gimnazijos bendruomenei. Bendradarbiaujanti ir bendraujanti Šeduvos gimnazijos biblioteka, konstruktyviai veikia kartu su gimnazija siekdama bendrų tikslų **( stiprinti gimnazijos bendruomenės narių tapatumo jausmą, atsakomybę už visos gimnazijos veiklos kokybę)**, kuria ir palaiko gerus santykius su aplinkiniais, aktyviai dalyvauja bendruomenės gyvenime, stengiasi talkinti savo bendruomenės nariams ir padėti jiems susirasti reikiamą informaciją.

**PROBLEMOS**

* Mažėjantis mokinių skaičius

 Vyr. bibliotekininkė Vita Kasarauskienė